CELEX: 32015R2344
Language: sl
Date: 2015-12-15 00:00:00
Title: Izvedbena uredba Komisije (EU) 2015/2344 z dne 15. decembra 2015 o določitvi izvedbenih tehničnih standardov glede valut, v katerih je razpoložljivost likvidnih sredstev omejena, v skladu z Uredbo (EU) št. 575/2013 Evropskega parlamenta in Sveta (Besedilo velja za EGP)

16.12.2015   
            
            
               SL
            
            
               Uradni list Evropske unije
            
            
               L 330/26
            
         IZVEDBENA UREDBA KOMISIJE (EU) 2015/2344
   z dne 15. decembra 2015
   o določitvi izvedbenih tehničnih standardov glede valut, v katerih je razpoložljivost likvidnih sredstev omejena, v skladu z Uredbo (EU) št. 575/2013 Evropskega parlamenta in Sveta
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 575/2013 Evropskega parlamenta in Sveta z dne 26. junija 2013 o bonitetnih zahtevah za kreditne institucije in investicijska podjetja ter o spremembi Uredbe (EU) št. 648/2012 (1), zlasti člena 419(4) Uredbe,
   ob upoštevanju naslednjega:
   
               (1)
            
            
               Člen 412(1) Uredbe (EU) št. 575/2013 določa zahtevo glede likvidnostnega kritja, v skladu s katero morajo institucije imeti likvidna sredstva za zagotovitev, da vzdržujejo zadostne ravni likvidnostnih blažilnikov za pokritje vsakega morebitnega neravnotežja med likvidnostnimi prilivi in odlivi.
            
         
               (2)
            
            
               Delegirana uredba Komisije (EU) 2015/61 (2), sprejeta v skladu s členom 460 Uredbe (EU) št. 575/2013, natančno določa zahtevo glede likvidnostnega kritja.
            
         
               (3)
            
            
               Kadar utemeljene potrebe po likvidnih sredstvih glede na zahtevo glede likvidnostnega kritja presegajo razpoložljivost zadevnih likvidnih sredstev v določeni valuti, se za zadevno valuto uporabi eno ali več odstopanj, kot je določeno v členu 419(2) Uredbe (EU) št. 575/2013.
            
         
               (4)
            
            
               Zato je potrebno opredeliti valute, ki bi morale biti upravičene do odstopanja, ter v kakšnem obsegu bi takšno odstopanje moralo biti na voljo.
            
         
               (5)
            
            
               Ocena utemeljenih potreb, ki jo je opravil Evropski bančni organ (v nadaljnjem besedilu: EBA), je temeljila na najboljših razpoložljivih podatkih, ki so jih lahko pristojni organi predložili o likvidnih sredstvih v valuti in znesku likvidnih sredstev, ki so jih zahtevali drugi vlagatelji in zato niso na voljo za kritje potreb institucij po likvidnih sredstvih.
            
         
               (6)
            
            
               EBA je za valuto z omejeno razpoložljivostjo likvidnih sredstev določila norveško krono (NOK). Ob določitvi valute je EBA, še pred začetkom veljavnosti Delegirane uredbe (EU) št. 2015/61, ocenila razpoložljivost likvidnih sredstev v skladu z mednarodnimi standardi, ki jih je sprejel Baselski odbor za bančni nadzor. V tej oceni so bili pregledani zneski likvidnih sredstev, ki jih niso zahtevali subjekti, za katere ne velja Uredba (EU) št. 575/2013, in primerjani s potrebami institucij na podlagi njihovih ocenjenih tehtanih neto denarnih odlivov v naslednjih 30 dneh, pri čemer se je upoštevala zgornja meja prilivov, dejavniki, ki bodo verjetno vplivali na pomanjkanje likvidnih sredstev v tri- do petletnem obdobju, ter ciljna vrednost v višini 110 % za zahtevo glede likvidnostnega kritja.
            
         
               (7)
            
            
               EBA je v oceni ugotovila, da so utemeljene potrebe po likvidnih sredstvih presegle razpoložljivost likvidnih sredstev v NOK. Državni dolg je eno najbolj likvidnih sredstev, vendar je v primeru Norveške zagotavljanje norveškega državnega dolga zaradi ugodnega proračunskega stanja razmeroma omejeno. Medtem ko so mednarodne institucije in multinacionalne razvojne banke prav tako izdale velike količine obveznic v norveških kronah, gre pri teh izdajah predvsem za prodajo zaprtemu krogu tujih vlagateljev, zato jih EBA ni štela za sredstva, ki so likvidna in na voljo institucijam v smislu Uredbe (EU) št. 575/2013. Ocena, ki jo je opravila EBA, je temeljila na mednarodnih standardih glede likvidnosti, ki jih je sprejel Baselski odbor za bančni nadzor, medtem ko bi morala ocena, ali utemeljene potrebe po likvidnih sredstvih pomembno presegajo razpoložljivost likvidnih sredstev v valuti, temeljiti na dokončnem seznamu likvidnih sredstev, kot jih določa Delegirana uredba (EU) št. 2015/61. Ta določa širši obseg likvidnih sredstev, zlasti v zvezi s kritimi obveznicami. Vendar ta razlika ni dovolj, da bi EBA spremenila svoj sklep, da utemeljene potrebe po likvidnih sredstvih presegajo razpoložljivost likvidnih sredstev v norveških kronah.
            
         
               (8)
            
            
               EBA je opravila odprta javna posvetovanja o osnutkih izvedbenega tehničnega standarda, na katerem temelji ta uredba, analizirala morebitne povezane stroške in koristi ter zaprosila za mnenje interesno skupino za bančništvo, ustanovljeno v skladu s členom 37 Uredbe (EU) št. 1093/2010 Evropskega parlamenta in Sveta. V skladu s postopkom iz člena 15 Uredbe (EU) št. 1093/2010 Evropskega parlamenta in Sveta (3) je Komisija po tem, ko je osnutek izvedbenega tehničnega standarda skupaj z utemeljitvijo sprememb poslala nazaj EBA, potrdila osnutek izvedbenega tehničnega standarda, ki ga je predložila EBA, s spremembami. EBA je predložila uradno mnenje, ki podpira navedene spremembe in potrjuje, da se znesek, za katerega utemeljene potrebe po likvidnih sredstvih presegajo razpoložljiva likvidna sredstva v NOK, kakor je predlagano v njenem prvotnem osnutku izvedbenega tehničnega standarda, ne bi smel spremeniti –
            
         SPREJELA NASLEDNJO UREDBO:
   Člen 1
   Za utemeljene potrebe po likvidnih sredstvih glede na zahteve iz člena 412 Uredbe (EU) št. 575/2013 se šteje, da presegajo razpoložljivost zadevnih likvidnih sredstev v valutah, navedenih v Prilogi k tej uredbi, za odstotek, ki je prav tako naveden v tej prilogi.
   Člen 2
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 15. decembra 2015
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 176, 27.6.2013, str. 1.
   
      (2)  Delegirana uredba Komisije (EU) 2015/61 z dne 10. oktobra 2014 o dopolnitvi Uredbe (EU) št. 575/2013 Evropskega parlamenta in Sveta v zvezi z zahtevo glede likvidnostnega kritja za kreditne institucije (UL L 11, 17.1.2015, str. 1).
   
      (3)  Uredba (EU) št. 1093/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski bančni organ) in o spremembi Sklepa št. 716/2009/ES ter razveljavitvi Sklepa Komisije 2009/78/ES (UL L 331, 15.12.2010, str. 12).
   
      PRILOGA
      
         Seznam valut, v katerih je razpoložljivost likvidnih sredstev omejena
      
      
                  Št.
               
               
                  Valuta
               
               
                  Znesek, za katerega utemeljene potrebe po likvidnih sredstvih presegajo razpoložljivost
               
            
                  1.
               
               
                  Norveška krona (NOK)
               
               
                  63 %